Медалы Каринэ Сахалин макIуэ
Южно-Сахалинск къалэм мы гъэм и шыщхьэуIу мазэм щекIуэкIынущ «IэщIагъэлI ныбжьыщIэхэр» (Wor- ldskillsRussia 2018) VI Лъэпкъ чемпионатым и кIэух зэпеуэхэр. Абы хэтынущ КъБКъУ-м и педколледжым и студенткэ Медалы Каринэ (щIэныгъэ унафэщIыр психологие щIэныгъэхэм я кандидат Кузьменкэ Людмилэщ).
Дунейпсо мардэхэм тету къызэрагъэпэщ а къэпщытэныгъэ-зэпеуэм и пэублэ Iыхьэ псоми щытекIуащ Каринэ. ЯпэщIыкIэ ар ехъу-лIэныгъэ иIэу хэтащ щIыналъэпсо Iыхьэм. ИужькIэ, апхуэдэ зэпеуэхэм пашэ щыхъуа, УФ-м хыхьэ субъект 77-м ящыщ цIыхуи 164-м ящIыгъуу ягъэкIуащ Ярославль къалэм мэлыжьыхьым и 22-м къыщыщIэдзауэ накъыгъэм и 3 пщIондэ щызэхэта, фIым я фIыжхэр къыщыхах турым. Ди гуапэ зэрыхъущи, абыи Медалыр щахэхуащ нэхъыфIу къалъытахэм.
Чемпионатым и иужьрей зэпеуэм хэтахэм ягъэлъэгъуащ ябгъэдэлъ щIэныгъэм и кууагъыр, практикэ и лъэныкъуэкIэ яIэ зэфIэкIхэм я лъагагъыр, ямыцIыху щIыпIэм зи мынэIуасэ сабийхэм я деж дерсхэр щатурэ. «Класс нэхъыщIэхэр зэрегъэджапхъэр» унэтIыныгъэмкIэ дерс зыта Каринэ дакъикъэ 15-м къитIасэу къыпэщылъ къалэнхэри зыхуигъэувыжа мурадхэри игъэзэщIащ. КъыкIэлъыкIуэу къызыхуэтыншэу зэхигъэувэжащ «ЩIэныгъэм и гъунапкъэщIэхэр къызэIудох» технологие картэри.
Зэпеуэм хэтахэм я зэфIэкIхэр къэзыпщыта эксперти 9-ри зэдэарэ- зыуэ, Медалы Каринэ хагъэхьащ къэралым щынэхъыфIу къалъыта IэщIагъэлI ныбжьыщIи 9-рэ школа-кIуэ нэхъыжьи 3-рэ зыхэт гуп къыхэхам. Иджы ахэр Южно-Сахалинск щызэпеуэнущ шыщхьэуIум и 8 — 12 махуэхэм.
Ди республикэм щыщу япэу финалым нэсар Медалы Каринэщ. ЩIэныгъэ куурэ зэфIэкI лъагэрэ зыбгъэ-дэлъ пщащэ жыджэрым дохъуэхъу къыпэщылъ зэпеуэхэми щытекIуэну.
ЖЫЛАСЭ Маритэ.
